ཀློག་སྟངས་གཉིས་པ་དེ་ཚིག་དང་ཚིག་བྱས་ནས་ཀློག་དགོས།ཀློག་དུས་དོན་མ་ཤེས་པ་དང་ཚིག་མ་ཤེས་པ་ལ་རྟགས་བརྒྱབ་རྒྱུ་དེ་གལ་ཆེན་པོ་རེད།རྟགས་བརྒྱབ་ཚར་རྗེས་དེ་ཚོའི་གོ་དོན་རྟོགས་ཐབས་བྱེད་དགོས་རེད།དེ་ནས་དེང་སང་གི་དབྱིན་ཇིའི་རྩོམ་ཡིག་མང་པོ་ཞིག་ལ།དུམ་མཚམས་སམ་ཕྲེང་འབེབས་སོ་སོའི་ནང་ལ་དབྱིན་སྐད་དུ།ཞེས་པ་ཞིག་ཡོད་རེད།དེའི་དོན་བོད་སྐད་དུ་བརྗོད་བྱ་གཙོ་བོ་སྟོན་པའི་ཚིག་ཕྲེང་ཟེར་གྱི་ཡོད་རེད།ཚིག་ཕྲེང་དེས་བརྗོད་བྱ་གཙོ་བོ་བསྟན་གྱི་ཡོད་པ་རེད།དེ་མིན་གྱི་ཚིག་ཕྲེང་ཚང་མ་བརྗོད་བྱ་གཙོ་བོ་སྟོན་པའི་ཚིག་ཕྲེང་གི་རྒྱས་བཤད་དམ་དེའི་ཡན་ལག་ལྟ་བུ་རེད།ཚིག་ཕྲེང་དེ་ངོ་མ་འཕྲོད་ན།ལོ་ཙཱ་བས་བསྒྱུར་དུས་བརྗོད་དོན་གཙོ་ཕལ་གྱི་དབྱེ་བ་ཕྱེ་ཤེས་ཀྱི་མ་རེད།དེ་མ་ཤེས་པར་བོད་ཡིག་ཏུ་བསྒྱུར་བ་དེ་ཚོ་འཐོར་བསྡད་ཡོད་རེད།འཐོར་དོན་གང་རེད་ཟེར་ན་གཙོ་བོ་གང་འཆད་ཀྱི་ཡོད་པ་དང་དེའི་འགྲེལ་བཤད་གང་ཡིན་པ།ཡན་ལག་གང་ཡིན་པ་བཅས་ཀྱི་གནད་འགག་ངོས་འཛིན་མ་ཐུབ་པར་ཚིག་གི་ཕྲེང་བ་ཙམ་བསྒྱུར་དུས།གོ་ཁག་པོ་དང་སྙན་པོ་མེད་པ་ཆགས་ནས་ཀློག་པ་པོ་ལ་ཚོར་བ་སྤྲོད་ཐུབ་ཀྱི་མ་རེད།བརྗོད་བྱ་གཙོ་བོ་སྟོན་པའི་ཚིག་ཕྲེང་དེ་དུམ་མཚམས་སམ་ཕྲེང་འབེབས་སོ་སོའི་ནང་དངོས་སུ་ཡོད་རུང་མེད་རུང་།ང་ཚོས་བསྒྱུར་བའི་སྐབས་ལ།དུམ་མཚམས་འདིའི་བརྗོད་བྱ་གཙོ་བོ་གང་དང་གང་རེད།དེའི་རྒྱས་བཤད་གང་དང་གང་རེད།གཙོ་ཕལ་ཕྱེ་ན་ཕལ་བ་གང་དང་གང་རེད།དེ་ཚོ་ངོ་འཕྲོད་དགོས་པ་གལ་ཆེན་པོ་རེད།